sodba U 373/2007
Sodna praksa Upravnega sodišča, 2008-06-26

vzdrževani družinski člani - posebna olajšava za vzdrževane družinske člane - uporaba mednarodnega sporazuma - dohodnina

Sporazum o izogibanju dvojnega obdavčevanja dohodka in premoženja z Bosno in Hercegovino je bil sklenjen v letu 2006 in se uporablja od 1. 1. 2007. Ob upoštevanju tega pa je odločitev, da se tožniku posebna olajšava za vzdrževane družinske člane ne prizna, utemeljena v določbi 9. odstavka 109. člena ZDoh-1.

Davčni urad A. je z izpodbijano odločbo tožniku odmeril dohodnino za leto 2005 v znesku 165.688 SIT, pri čemer mu posebna olajšava za ženo in otroka, ki jih je kot vzdrževane družinske člane navedel v napovedi za odmero dohodnine, ni bila priznana z utemeljitvijo, da pogoji za priznanje olajšave, določeni v 109. členu Zakona o dohodnini (Uradni list RS, št. 59/06-UPB4 in 69/06- odl. US, v nadaljevanju ZDoh-1), niso izpolnjeni.

Ministrstvo za finance je z odločbo št. ... z dne 19. 12. 2006 pritožbo tožnika kot neutemeljeno zavrnilo. V obrazložitvi odločbe ugotavlja, da tožnikovi družinski člani ne izpolnjujejo pogojev po 9. odstavku 109. člena ZDoh-1 in jih zato ni mogoče šteti za vzdrževane družinske člane za namene odmere dohodnine. Kolikor namreč vzdrževana oseba nima prijavljenega bivališča v Sloveniji, ni državljan Slovenije oziroma države članice EU ali ni rezident države, s katero ima Slovenija sklenjeno mednarodno pogodbo o izogibanju dvojnega obdavčevanja dohodka, se ne more šteti za vzdrževanega družinskega člana. Tožnikovi družinski člani živijo v Bosni, nimajo stalnega bivališča v Sloveniji, niso državljani Slovenije oziroma države članice EU in niso rezidenti države, s katero ima Slovenija sklenjeno mednarodno pogodbo o izogibanju dvojnega obdavčevanja dohodka, ki omogoča izmenjavo informacij zaradi izvajanja domače zakonodaje (saj z Bosno Slovenija takšne mednarodne pogodbe v letu 2005 ni imela sklenjene). Zato se ne morejo šteti za vzdrževane družinske člane. Nepravilnosti, na katere pazi uradoma, pritožbeni organ tudi ne najde, zato pritožbo kot neutemeljeno zavrne. Prvostopnemu organu še naloži, da obravnava prošnjo za odpis dohodnine, ki ga tožnik uveljavlja skupaj s pritožbo.

Tožnik odločbo izpodbija s tožbo v upravnem sporu. Dohodnine ne more plačati, saj mora preživljati družino, pa čeprav ta ne živi v Sloveniji. Ne more razumeti, da se mu olajšava za družinske člane, ki niso preskrbljeni, ne prizna. Podjetje bi ga moralo o tem obvestiti ali pa dohodnino plačati. Opozarja še, da se olajšava v nekaterih primerih upošteva in se sprašuje, zakaj so stališča tako različna.

Tožena stranka v odgovoru na tožbo vztraja pri sprejeti odločitvi in pri razlogih zanjo ter predlaga zavrnitev tožbe.

Po presoji sodišča je izpodbijana odločba pravilna in skladna s predpisi, na katere se sklicuje v obrazložitvi. V dejanskem pogledu skopo obrazložitev izpodbijane odločbe s svojimi ugotovitvami dopolni pritožbeni organ. Ugotovljeno dejansko stanje med strankama ni sporno. Sporazum o izogibanju dvojnega obdavčevanja dohodka in premoženja z Bosno in Hercegovino je bil sklenjen v letu 2006 (Uradni list RS, št. 110/06;MP- št. 19/06) in se uporablja od 1. 1. 2007. Ob upoštevanju tega pa je odločitev, da se tožniku posebna olajšava za vzdrževane družinske člane ne prizna, utemeljena v določbi 9. odstavka 109. člena ZDoh-1. Tožbene navedbe se v bistvenem nanašajo na nezmožnost tožnika, da dohodnino po izpodbijani odločbi plača brez škode za preživljanje svoje družine. Navedbe na pravilnost in zakonitost odločbe, s katero se davek odmerja, ne morejo vplivati. Z njimi tožnik utemeljuje svojo prošnjo za odpis dohodnine, odločanje o navedeni vlogi pa je predmet drugega upravnega postopka.

Glede na navedeno je sodišče na podlagi prvega odstavka 63. člena Zakona o upravnem sporu (Ur. l. RS, št. 105/06) tožbo kot neutemeljeno zavrnilo. V zadevi je odločilo brez glavne obravnave skladno s 1. odstavkom 59. člena istega zakona.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.